钦定古今图书集成/明伦汇编/闺媛典/第040卷 > 练夫人
## 钦定古今图书集成/明伦汇编/闺媛典/第040卷 > 练夫人

按《浦城县志》：练氏，章太傅仔钧妻，智识过人。仔钧以
西北面行军招讨使辟于朝，付步骑五千人屯西岩
山。时江西兵假道山下，遣王建封求应于建安，期以
七日后至，欲军法处之。夫人请曰：“常委以腹心，今当宥之。”仔钧不可，夫人密令逃去，且给以行资。建封遂
仕南唐。南唐将伐建安，命屠其城，建封使军吏访夫
人处，遂解甲徒步拜夫人曰：“夫人亲戚内外，乞示录
姓名，当保全之。”夫人曰：“城中居民不啻万家，妾不先
死，而贪内外亲属之生，可乎？愿司空全大义，无以老
妾为念。”建封感其言，止戮首乱者数十人。全城之功，
郡人德焉。仔钧十三子，其八子皆练氏所生也，后子
孙皆贵显。